title: "Henry Purcell"
text: "Henry Purcell [\u02c8h\u025bn\u0279\u026a \u02c8p\u025c\u02d0s\u0259l] of [p\u025cr's\u025bl] (* amanbi 10. September 1659 uun Westminster; \u2020 21. Nofember 1695 uk diar) wiar en ingels komponist faan\u2019t Barok. Al tu sin leewentstidjen wiar hi de bed\u00fc\u00fcdenst ingels komponist.\n\nLeewent\nHenry Purcell wiar a dring faan en lasmaat faan at Chapel Royal, K\u00f6ning Kaarl II. sin schongsterkapel. Hi fing sin liar \u00fc\u00fcs koordring faan detsalew kapel troch sin f\u00f6\u00f6rstuner Henry Cooke (\u2020 1672) an sin efterfuliger Pelham-Humfrey (1647-1674). Efter Humfrey sin duas ging hi sin liar m\u00e4 John Blow an Matthew Locke (1621 of 1622-1677) widjer. 1676 auernaam hi\u2019t steed faan organist bi det Westminster Abbey. Uun detsalew juar skreew hi musik tu John Dryden sin teaaterstak Aureng-Zebe an tu Thomas Shadwell sin Epsom Wells an The Libertine. Det fuliget widjer teaaterstakmusiken, diaroner en uwert\u00fc\u00fcr an en maskenspal tu Shadwell sin bewerking faan William Shakespeare sin Timon of Athens.\n\n1682 wurd Purcell \u00fc\u00fcs organist faan\u2019t Chapel Royal uunsteld, en steed, wat hi tu liker tidj m\u00e4 sin steed \u00fcus organist bi det Westminster Abbey hed. Sin iarst dr\u00fckt werken, d\u00f6n Twelve Sonatas, wurd 1683 skrewen. Uun a juaren diarefter skeeb hi f\u00f6\u00f6raal geistelk musik an ooden tu k\u00f6ningelk festen. 1685 skreew hi f\u00f6r Jaakob II. sin kr\u00fc\u00fcning tau faan sin bek\u00e4\u00e4nd anthems, I was glad (Ik wiar bliis) an My heart is inditing (Min hart klaaget mi uun). 1687 maaget hi ferbinjing tu d\u00f6n teaatern uun London widjer an skreew musik tu Drydens trag\u00f6\u00f6die Tyrannick Love (T\u00fcranisk Leefde).\n\nF\u00f6r\u2019t juar 1689 as\u2019t apfeering faan sin iarst ooper Dido an Aeneas belaanjen, diartu jo l\u00e4\u00e4der noch 38 dramaatisk musikwerken uunslood, wat so wel troch h\u00f6rens stofen \u00fc\u00fcs uk trocht at originaliteet an det huuch konstw\u00e4\u00e4rt en gud begr\u00fcnjiget apsen maaget. Ei maner wiar sin sarkenkompositschuunen faan d\u00f6n emsk lidj an efterfuligern, m\u00e4 n\u00f6\u00f6m uk faan Georg Friedrich H\u00e4ndel f\u00f6l h\u00e4\u00e4len.\n\n1690 skreew hi liitjin tu Dryden sin werschuun faan Shakespeare sin The Tempest, diaroner Full fathom five an Come unto these yellow sands, an musik tu Thomas Betterton sin bewerking faan John Fletcher an Philip Massinger h\u00f6rens Prophetess (Profeetin) an tu Dryden sin Amphitryon; 1691 komponiaret hi det hualew-ooper King Arthur, uk efter en libretto faan Dryden. 1692 skreew Purcell musik tu The Fairy Queen. 1693 skreew hi musik f\u00f6r William Congreve sin tau komeedestaken: The Old Bachelor an The Double Dealer.\n\nTu Purcell sin m\u00e4\u00e4sterwerken hiar sin Te Deum an Jubilate, wat f\u00f6r\u2019t Sesiliendai faan\u2019t juar 1694 komponiaret wurd. Det wiar at iarst feer, dat en ingels Te Deum m\u00e4'n orchester m\u00e4gingen wurd. Hi komponiaret 1694 en anthem f\u00f6r det K\u00f6ningin Maria II. sin surigfeier. \n\nHenry Purcell stoorew 1695 \u00fc\u00fcb det huuchst ponkt faan sin skeebin. Hi wurd uun det Westminster Abbey \u00fc\u00fcb sidj faan a orgel begreewen. \u00dc\u00fcb sin likstian st\u00e4\u00e4nt:\n Here lyes Henry Purcell Esq., who left this life and is gone to that blessed place where only his harmony can be exceeded\n (Heer leit her Henry Purcell, diar faan detheer leewent ferleet an hee tu detdiar seelig steed gingen, huar bluat sin harmonii auerdraapet wurd k\u00f6n)\n\nLuke uk diar \n\nKomponist\nBarok"